钦定古今图书集成/历象汇编/庶征典/第098卷 > 隋
## 钦定古今图书集成/历象汇编/庶征典/第098卷 > 隋

### 文帝开皇十四年泰山火烧石像

按《隋书文帝本纪》，不载。　按《五行志》：“开皇十四年，将
祠泰山，令使者致石像神祠之所。未至数里，野火欻
起，烧像碎如小块。时帝颇信谗言，猜阻骨肉。滕王瓒
失志而死，创业功臣，多被夷灭，故天见变而帝不悟。”
其后太子勇竟被废戮。

### 炀帝大业十二年四月丁巳显阳门灾

按《隋书炀帝本纪》不载。　按《五行志》，“大业十二年，显
阳门灾。旧名广阳，则帝之姓名也。国门之崇显，号令
之所由出也。时帝不遵法度，骄奢荒怠，裴蕴、虞世基
之徒，阿谀顺旨，掩塞聪明。宇文述以谗邪显进，忠谏
者咸被诛戮。天戒若曰，信谗害忠，则除广阳也。”